## Uredba o odorama Ministarstva unutarnjih poslova

### NN 18/1996 (6.3.1996.), Uredba o odorama Ministarstva unutarnjih poslova

# **VLADA REPUBLIKE HRVATSKE**

Na temelju članka 33. Zakona o unutarnjim poslovima ("Narodne
novine", br. 29/91 \_ pročišćeni tekst, 73/91, 19/92, 33/92
i 74/96), Vlada Republike Hrvatske je na sjednici održanoj 22. veljače
1996. godine donijela

## **UREDBU**

### **O ODORAMA MINISTARSTVA UNUTARNJIH POSLOVA**

Članak 1.

Ovom Uredbom propisuje se sastav odore, dopunski dijelovi odore, dopunska
oprema i odjeća te oznake položaja i službeničkih mjesta ovlaštenih
službenih osoba policije Ministarstva unutarnjih poslova (u daljnjem tekstu:
ovlaštene službene osobe).

Članak 2.

Odora ovlaštenih službenih osoba je zimska i ljetna. Zimsku mušku odoru
ovlaštenih službenih osoba čine: službena kapa, beretka, kravata,
hlače, bluza (gornji dio odore) i vjetrovka. Ljetnu mušku odoru
ovlaštenih službenih osoba čine: službena kapa, hlače i ljetna
košulja kratkih rukava. Zimsku žensku odoru ovlaštenih službenih osoba
čine: beretka, kravata, suknja, hlače, bluza (gornji dio
odore) i vjetrovka. Ljetnu žensku odoru ovlaštenih službenih osoba čine:
beretka, kravata, suknja, hlače i košulja kratkih rukava. Odoru
ovlaštenih službenih osoba čine kišni ogrtač, bluza (gornji
dio odore) i beretka. Ministar unutarnjih poslova donosi odluku o početku
nošenja ljetne odnosno zimske odore.

Članak 3.

Zimsku mušku odjeću ovlaštene službene osobe čini: košulja,
čarape, pulover, potkapa, kožne rukavice i terenske cipele. Ljetnu
mušku odjeću ovlaštenih službenih osoba čine: čarape
i cipele. Zimsku žensku odjeću ovlaštenih službenih osoba čine:
košulja, čarape, pulover, kožne rukavice i čizme. Ljetnu
žensku odjeću ovlaštenih službenih osoba čine: tanke čarape
i cipele.

Članak 4.

Odora je tamnoplave boje, a zimska i ljetna košulja su sivoplave boje.

Članak 5.

Sastavni dio odore je i policijska značka i iskaznica. Značka
se nosi na lijevoj strani iznad džepa bluze, odnosno vjetrovke na zimskoj
odori, odnosno, iznad džepa na lijevoj strani košulje u ljetnoj odori.

Članak 6.

Sastavni dio zimske i ljetne odore ovlaštene službene osobe je i cjelovit
opasač koji se sastoji od opasača, remena i futrole za pištolj.
Opasač iz prethodnog stavka je crne boje.

Članak 7.

Za izvršenje posebnih zadataka ovlaštene službene osobe koriste posebnu
odoru čiji kroj i boja ovise od prirode i karaktera tih zadataka.

Članak 8.

Za obavljanje određenih službenih poslova pored odore ovlaštene
službene osobe nose dopunske dijelove odore i dopunsku opremu.

Članak 9.

Odora za pričuvni sastav policije je radna odora policije.

Članak 10.

U svečanim prigodama nosi se zimska odora sa bijelom košuljom
dugih rukava i svečanom kravatom. Svečana kravata vježbenika
i policajca je tamnoplave boje na vezanje, sa stiliziranim znakom MUP-a
bijele boje. Svečana kravata ostalih položaja i službeničkih
mjesta iz ove Uredbe je tamnoplave boje na vezanje, sa stiliziranim znakom
MUP-a žute boje.

Članak 11.

Za ovlaštene službene osobe iz članka 1. ove Uredbe, utvrđuju
se sljedeće oznake položaja i službeničkih mjesta ovlaštenih
službenih osoba, koje oznake se nose na gornjem dijelu naramenice, a izrađene
su od tamnoplave tkanine u obliku nepravilnog peterokuta širine 50 mm i
dužine do vrha 145 mm:

1. Oznaka - Vježbenik, strojno je izvezena bijelim koncem u "V" hrvatskog
tropleta pod pravim kutem širine 10 mm i vrhom okrenutim prema vanjskom
rubu oznake. Ovu oznaku nosi kandidat za službeničko mjesto policajca
koji nije položio državni stručni ispit i ispit za ovlaštenu službenu
osobu.

2. Oznaka - Policajac, strojno je izvezena u obliku pravokutnika širine
10 mm i dužine 48 mm iz hrvatskog tropleta bijele boje. Ovu oznaku nose
službenici raspoređeni na službenička mjesta za koja je propisano
zvanje policajac.

3. Oznaka - Ophodnik, strojno je izvezena u obliku dva pravokutnika
širine 10 mm i dužine 48 mm međusobno razmaknutih 36 mm iz hrvatskog
tropleta bijele boje. Nosi je vođa patrole.

4. Oznaka - Sektorski ophodnik, strojno je izvezena u obliku pravokutnika
širine 20 mm i dužine 48 mm iz hrvatskog tropleta bijele boje. Nosi je
vođa sektora.

5. Oznaka - Vodnik, strojno je izvezena u obliku dva pravokutnika širine
20 mm i 10 mm i dužine 48 mm, međusobno razmaknutih 36 mm iz hrvatskog
tropleta bijele boje. Nosi je dežurni policijske postaje i policijske ispostave.

6. Oznaka - Stožerni vodnik, strojno je izvezena u obliku pravokutnika
širine 10 mm i dužine 48 mm i romba sa stranicama dužine 10 mm, međusobno
razmaknutih 10 mm iz hrvatskog tropleta žute boje. Nosi je šef smjene policijske
postaje i dežurni policijske uprave.

7. Oznaka - Narednik, strojno je izvezena u obliku dva pravokutnika
širine 10 mm i dužine 48 mm iz hrvatskog tropleta žute boje, međusobno
razmaknutih 36 mm i romba žute boje sa stranicama 10 mm u sredini (između
dva pravokutnika), na gornjem dijelu naramenice. Nosi je zapovjednik policijske
ispostave i pomoćnik zapovjednika policijske postaje.

8. Oznaka - Stožerni narednik, strojno je izvezena u obliku dva pravokutnika
širine 10 mm i dužine 48 mm iz hrvatskog tropleta žute boje, međusobno
razmaknutih 36 mm i dva romba žute boje sa stranicama 10 mm u sredini (između
dva pravokutnika). Nosi je linijski službenik policijske uprave i šef smjene
policijske uprave.

9. Oznaka - Poručnik, strojno je izvezena u obliku pravokutnika
širine 20 mm i dužine 48 mm iz hrvatskog tropleta žute boje i romba žute
boje sa stranicama 10 mm, međusobno razmaknutih 10 mm. Nosi je donačelnik
policijske uprave.

10. Oznaka - Natporučnik, strojno je izvezena u obliku pravokutnika
širine 20 mm i dužine 48 mm iz hrvatskog tropleta žute boje i dva romba
sa stranicama 10 mm žute boje, međusobno razmaknutih (rombovi i pravokutnik)
10 mm. Nosi je zapovjednik policijske postaje i dežurni u MUP-u sjedište.

11. Oznaka - Satnik, strojno je izvezena u obliku dva pravokutnika širine
20 mm i 10 mm i dužine 48 mm iz hrvatskog tropleta žute boje, međusobno
razmaknutih 36 mm i romba sa stranicama 10 mm žute boje u sredini. Nosi
je linijski službenik u MUP-u sjedište i šef smjene u MUP-u sjedište.

12. Oznaka - Nadsatnik, strojno je izvezena u obliku dva pravokutnika
širine 20 mm i 10 mm i dužine 48 mm iz hrvatskog tropleta žute boje, međusobno
razmaknutih 36 mm i dva romba sa stranicama 10 mm žute boje u sredini.
Nosi je načelnik odjela policijske uprave i donačelnik MUP-a
sjedište.

13. Oznaka - Nadzornik, strojno je izvezena u obliku dva pravokutnika
širine 20 mm i dužine 48 mm iz hrvatskog tropleta žute boje, razmaknutih
36 mm i romba sa stranicama 10 mm žute boje u sredini. Nosi je načelnik
Sektora policijske uprave i načelnik odjela u sjedištu MUP-a.

14. Oznaka - Stožerni nadzornik, strojno je izvezena u obliku dva pravokutnika
širine 20 mm i dužine 48 mm iz hrvatskog tropleta žute boje, međusobno
razmaknutih 36 mm i dva romba sa stranicama 10 mm žute boje u sredini.
Nosi je zamjenik načelnika policijske uprave, načelnik policijske
uprave i načelnik sektora u MUP-u sjedište.

Članak 12.

Oznake položaja pomoćnika ministra i tajnik ministarstva te oznake
dužnosnika, zamjenik ministra i ministar, su sljedeće:

1. Oznaka - Pomoćnik ministra, strojno je izvezena u obliku pravokutnika
širine 49 mm i dužine 80 mm iz hrvatskog pletera žute boje širine 10 mm.
U sredini pravokutnika strojno je izvezen pravokutnik širine 17 mm i dužine
19 mm podijeljen na četiri istovjetna polja od kojih su dva crvene
i dva bijele boje.

2. Oznaka - Tajnik ministarstva, strojno je izvezena u obliku pravokutnika
širine 49 mm i dužine 80 mm iz hrvatskog pletera žute boje širine 10 mm.
U sredini pravokutnika strojno je izvezen pravokutnik širine 17 mm i dužine
28 mm podijeljen na šest istovjetnih polja, od kojih su tri crvene boje
i tri bijele boje.

3. Oznaka - Zamjenik ministra, strojno je izvezena u obliku pravokutnika
širine 49 mm i dužine 80 mm iz hrvatskog pletera žute boje širine 10 mm.
U sredini pravokutnika strojno je izvezen pravokutnik širine 17 mm i dužine
28 mm, podijeljen u šest istovjetnih polja, od kojih su tri crvene i tri
bijele boje. Ispod i iznad manjeg pravokutnika u razmaku od pet mm strojno
je izvezena vitica širine 4 mm i dužine 20 mm žute boje.

4. Oznaka - Ministar, strojno je izvezena u obliku pravokutnika širine
56 mm i dužine 82 mm iz hrvatskog pletera žute boje širine 10 mm. U sredini
pravokutnika strojno je izvezen pravokutnik širine 17 mm i dužine 28 mm,
podijeljen u šest istovjetnih polja, od kojih su tri crvene i tri bijele
boje. Između većeg i manjeg pravokutnika, a na udaljenosti od
1 mm od većeg pravokutnika strojno je izvezen pravokutnik širine
30 mm i dužine 55 mm iz vitice žute boje.

Članak 13.

Oznake nose djelatnici koji su rješenjem nadležnog tijela imenovani
na položaj ili premješteni na službeničko mjesto.

Vježbenici više i visoke stručne spreme, nose oznake propisane
u članku 11. ove Uredbe, s time da su izrađene u bijeloj boji
konca.

Članak 14.

Oznake koje nose ovlaštene službene osobe prema dosadašnjim propisima,
zamijenit će se oznakama položaja i oznakama službeničkih
mjesta propisanih ovom Uredbom u roku od 90 dana od stupanja na snagu ove
Uredbe.

Članak 15.

Izgled oznaka položaja i ovlaštenih službenih mjesta propisanih ovom
Uredbom otiskan je uz ovu Uredbu i čini njen sastavni dio.

Članak 16.

Danom stupanja na snagu ove Uredbe prestaje važiti Uredba o oznakama
zvanja i funkcija te uniformi ovlaštenih službenih osoba Ministarstva unutarnjih
poslova ("Narodne novine", broj 36/91).

Članak 17.

Ova Uredba stupa na snagu osmoga dana od dana objave u "Narodnim novinama".

Klasa: 210-01/96-01/01 Urbroj: 5030109-96-1 Zagreb, 26. veljače
1996.

Predsjednik **mr. Zlatko Mateša,** v. r.

---

![](dodatni/365880.gif)

![](dodatni/365881.gif)

![](dodatni/365882.gif)

![](dodatni/365883.gif)

Uredba, NN 18/1996-315